Lõuna- ja Lääne-Island  on saare külastatuim piirkond. Siin leidub kõike, mida ei usuks üldse olemas olevat. Islandi nn. Kuldse ringi vaatamisväärsused hõlmavad selliseid looduskapriise nagu iga 10 minuti tagant pahisevat auru purskav geiser Stokker, Islandi koskede kuningannaks kutsutud Gullfoss ning ajalooliselt, maastikuliselt ja geoloogiliselt äärmiselt põnev rahvuspark Thingvellir. Viimases on võimalik näha Pangea hiidmandri lõhestumisel tekkinud mandrilavade vahelist riftivööndit, mis üldiselt kulgeb piki veealust  Kesk-Atlandi mäestikku, Thingvelliri alal aga on selgelt maapinnal näha. Mandrilavade eemaldumine jätkub ka praegu u. 2-5 cm aastas. Rahvuspargis on võimalik seista Euraasia ja Põhja-Ameerika mandrite vahel neid praktiliselt korraga puudutades.  Kindlasti peaks iga külastuse ajakavva kuuluma suplus Islandi kuulsas looduslikus tervistavas termaalveelaguunis  Blue Lagoon.  Lisaks on võimalik sõita imetlema reklaamibüroode poolt üleekspluateeritud musti laavamaastikke, musta liivaga randa Vikis ning osa saada üleloomulikust maagilisest energiast Snaefellsjökülli liustiku juures. Selle liustiku kustunud vulkaani suudmest algas Jules Verne'i romaani "Teekond maakera südamesse" fantaasiaküllane rännak.